Vanda Sigurgeirsdóttir

Halldóra Vanda Sigurgeirsdóttir (f. 28. júní 1965) er lektor í tómstunda- og félagsmálafræði við menntavísindasvið Háskóla Íslands og fyrrum formaður Knattspyrnusambands Íslands. Vanda er landskunn íþróttakona og lék bæði með landsliðinu í fótbolta og körfubolta. Hún er eina konan á Íslandi sem hefur þjálfað meistaraflokk karla í fótbolta, er fyrsta konan sem þjálfaði kvennalandsliðið í fótbolta og varð formaður KSÍ fyrst kvenna.

 Fjölskylda 
Vanda ólst upp á Sauðárkróki og foreldrar hennar eru Sigurgeir Angantýrsson (1939-2012) verkstjóri hjá Sauðárkrókskaupstað og Dóra Þorsteinsdóttir (1946-2009) starfsmaður við Bókasafnið á Sauðárkróki.„Vanda Sigurgeirsdóttir“, Dagblaðið-Vísir, 8. september 1999 (skoðað 5. október 2021) Eiginmaður Vöndu er Jakob Frímann Þorsteinsson (f.1969) og eiga þau þrjú börn.

 Menntun og störf 
Hún lauk stúdentsprófi frá Menntaskólanum á Akureyri, námi í tómstundafræði við Lýðháskólann í Gautaborg í Svíþjóð árið 1989, meistaragráðu í uppeldis- og menntunarfræði með áherslu á stjórnun frá Háskóla Íslands árið 2003Hi.is, „Halldóra Vanda Sigurgeirsdóttir“ (skoðað 5. október 2021) og stundar nú doktorsnám þar sem viðfangsefnið er einelti.Kvan.is, „Vanda Sigurgeirsdóttir“ (skoðað 5. október 2021) Hún starfaði um árabil í félagsmiðstöðinni Ársel í Árbæ, fyrst frá 1986-1987, og sem aðstoðarforstöðumaður frá 1989-1993 og forstöðumaður frá 1993-1997. Hún hefur verið lektor í tómstunda- og félagsmálafræði við Háskóla Íslands frá árinu 2008. Frá 1998-2002 gegndi Vanda stöðu varaborgarfulltrúa fyrir hönd Reykjavíkurlistans.

 Knattspyrnuferill 
Vanda hóf knattspyrnuferil sinn með strákaliði Tindastóls á Sauðárkróki er hún var 9 ára gömul.Ruv.is, „Kvennalandsleikir voru ekki auglýstir“ (skoðað 5. október 2021) Hún fluttist til Akureyrar og settist á skólabekk í menntaskóla og lék þá í fyrsta sinn með kvennaliði er hún gekk til liðs við KA.„Liðið harðsnúið“ Morgunblaðið, 16. október 1994 (skoðað 5. október 2021) Hún lék einnig síðar með ÍA og Breiðablik. Síðasti leikur hennar í úrvalsdeild var með Tindastóli árið 2008 og stóð hún þá í marki í fyrsta sinn á ferlinum, þá 43 ára gömul, en hún var kölluð inn í liðið með klukkustundarfyrirvara vegna meiðsla markmanns liðsins.Fotbolti.net, „Vanda Sigurgeirsdóttir enn að spila - lék í marki Tindastóls“ (skoðað 5. október 2021)

Á árunum 1985-1996 spilaði Vanda 37 leiki með kvennalandsliði Íslands í knattspyrnu og var lengst af fyrirliði landsliðsins. Hún var spilandi þjálfari Íslands- og bikarmeistara Breiðabliks frá 1994-1996, var landsliðsþjálfari íslenska kvennalandsliðsins frá 1997-1999 fyrst kvenna,Visir.is, „Ekki bara þeirra draumur heldur okkar allra“ (skoðað 5. október 2021) þjálfari KR frá 1999-2003, þjálfari hjá Tindastóli frá 2005-2007Feykir.is, „Vanda sæmd heiðursmerki hinnar íslensku fálkaorðu“ (skoðað 5. október 2021) og hjá Þrótti frá 2012-2013.Mbl.is, „Vanda ráðin þjálfari Þróttar“ (skoðað 5. október 2021)

Árið 2001 varð Vanda fyrsta konan á Íslandi til að vera ráðinn þjálfari meistaraflokks karla í knattspyrnu er hún var ráðin þjálfari þriðju deildarliðs Neista frá Hofsósi.„Vanda þjálfar karlalið Neista“, Morgunblaðið, 20. mars 2001 (skoðað 5. október 2021)

 Körfuboltaferill 
Um árabil lék Vanda körfubolta með Íþróttafélagi stúdenta og var í lykilhlutverki er liðið varð Íslands- og bikarmeistari árið 1991 og lék níu körfuboltalandsleiki á árunum 1989-1991.Kki.is, „Leikmenn, leikir og stigaskor íslenska kvennalandsliðsins“ (skoðað 5. október 2021)

 Viðurkenningar 
Vanda var valin leikmaður ársins í úrvalsdeildinni í knattspyrnu árið 1990. Árið 2019 hlaut hún hvatningarverðlaun Dags eineltis fyrir framlag til rannsókna og forvarna gegn einelti auk úrlausna í einstökum eineltismálum.Skessuhorn.is, „Vanda Sigurgeirsdóttir hlaut viðurkenningu á degi gegn einelti“ (skoðað 5. október 2021) Vanda var sæmd riddarakrossi Hinnar íslensku fálkaorðu árið 2021 fyrir störf að kvennaknattspyrnu, jafnréttismálum og fyrir baráttu gegn einelti.

 Formaður KSÍ 
Í október árið 2021 var Vanda kjörin formaður Knattspyrnusambands Íslands. Vanda tók við starfinu í kjölfar mikilla hneykslismála innan sambandsins en Guðni Bergsson fráfarandi formaður og stjórn sambandsins höfðu sagt af sér í kjölfar harðrar gagnrýni fyrir að hafa þagað um og hylmt yfir ofbeldisbrotum leikmanna karlalandsliðsins í knattspyrnu. Vanda var fyrsta konan til að gegna formennsku KSÍ og jafnframt fyrsta konan til að taka við formennsku í aðildarsambandi UEFA.Frettabladid.is, „Vanda nýr formaður KSÍ“ (skoðað 5. október 2021) Hún gaf ekki kost á sér til endurkjörs árið 2023.

 Tilvísanir 

Flokkur:Fólk fætt árið 1965
Flokkur:Íslenskar knattspyrnukonur
Flokkur:Íslenskir knattspyrnuþjálfarar
Flokkur:Íslenskir uppeldisfræðingar
Flokkur:Handhafar riddarakross Hinnar íslensku fálkaorðu
Flokkur:Stúdentar úr Menntaskólanum á Akureyri